text: Nøgenbilleder af sydjyske piger efterspurgt på hjemmeside
  21 april 2016 kl. 13.15
  På en russisk baseret hjemmeside efterspørger mænd nøgenbilleder af navngivne unge kvinder fra Syd- og Sønderjylland.
  Først skabte hjemmesiden rateandchill.com, der ranglistede piger efter udseende, foragelse og bekymring.
  Nu er en russisk baseret hjemmeside dukket op, hvor blandt andet danske mænd specifikt efterspørger nøgenbilleder af navngivne, unge danske kvinder. En stor del af efterspørgslerne er på piger fra Syd- og Sønderjylland.
  Lige nu bliver der efterspurgt billeder af piger fra blandt andet Varde, Vejle, Aabenraa, Sønderborg, Kolding, Esbjerg, Bramming, Vojens, Grindsted og Billund.  
  På hjemmesiden er brugerne villige til at betale for at få billeder af navngivne unge piger. En udlover 2000 kroner, hvis andre kan skaffe ham billeder af en bestemt pige.
  Brugerne nøjes dog ikke med at efterspørge billeder af specifikke piger. De lægger også billeder - blandt andet nøgenbilleder - op af piger, og pigerne bliver flere steder på siden beskrevet som billige og klar til at gå i seng med hvem som helst.
  